Iohannis a ajuns, în comunitatea maghiară, la o neîncredere cum nu a avut nici măcar Iliescu, afirmă Kelemen Hunor
Data actualizării: Data publicării:
Preşedintele Klaus Iohannis a ajuns la un grad mare de neîncredere în comunitatea maghiară, comunitate care l-a votat în proporţie de peste 80%, a declarat, luni seară, preşedintele UDMR, Kelemen Hunor.
Întrebat la Realitatea Tv dacă "minoritarul Iohannis" a făcut ceva, în două mandate, pentru minoritarii maghiari care l-au votat, Kelemen Hunor a arătat că nu poate face un bilanţ, deocamdată, dar a apreciat că Iohannis a ajuns la un grad mare de neîncredere.
"N-aş putea să fac bilanţul mandatelor preşedintelui Iohannis acum, în două - trei minute. Când îşi termină mandatul, vom face acest bilanţ. Deocamdată, sigur, există nemulţumiri. Eu văd la comunitatea mea cam cum s-a schimbat abordarea faţă de preşedintele Iohannis. În 2014, când era în competiţie cu Victor Ponta, a luat peste 80% din voturile maghiarilor. Exista o încredere foarte mare. Acum a ajuns la o neîncredere cum nu a avut nici măcar, cred, Iliescu", a arătat Kelemen Hunor, potrivit Agerpres.
El a susţinut că nu a fost în situaţia de a fi dezamăgit de preşedintele Iohannis, dar, pe de altă parte, ar trebui să existe transparenţă în privinţa viitorului acestuia după finalizarea mandatului.
"Nu, că nu am avut situaţia să fiu amăgit. Cei care l-au votat merită un răspuns, merită măcar o informaţie: "Oameni buni, merg acolo ca să fac următorul lucru". (...) Lipseşte transparenţa şi în această chestiune că, până la urmă, cei care te-au votat într-o proporţie uriaşă, după aceea într-o proporţie foarte mare, ca să prinzi şi al doilea mandat, totuşi merită un răspuns de la tine, de la preşedintele României. Oamenii care te-au votat nu sunt eu, eu nu l-am votat", a spus Kelemen Hunor.
Amintind de afirmaţia preşedintelui Iohannis "Jo napot kivanok PSD", din 2020, liderul UDMR a reafirmat că aceasta a reprezentat "o lovitură spre social-democraţi şi spre Marcel Ciolacu".
"Preşedintele Iohannis a făcut acea greşeală, despre care am vorbit foarte mult, folosind limba maghiară, ca să lovească în PSD. (...) A fost o lovitură spre Marcel Ciolacu, spre PSD, spunând şi lucruri care nu erau adevărate. Ştia şi Iohannis că nu e adevărat (că se negociază vânzarea Ardealului - n.r.), dar mă rog... Acum, PNL e în coaliţia de stânga cu PSD", a menţionat Kelemen Hunor.